

**ბიზნეს სექტორი**

ბიზნეს სექტორში დასაქმებულთა რაოდენობის შემცირება, 2011 წლის მე–2 კვარტალში, გასული წლის შესაბამის პერიოდთან შედარებით, ძირითადად შემდეგ სექტორებზე მოდის: ჯანმრთელობის დაცვა და სოციალური დახმარება; მშენებლობა; ტრანსპორტი; კომუნალური, სოციალური და პერსონალური მომსახურების გაწევა.

**ჯანმრთელობის დაცვისა და სოციალური დახმარების დარგში** დასაქმებულთა რაოდენობის შემცირება ძირითადად უკავშირდება ამ სფეროში განხორციელებულ ცვლილებებს: კერძოდ, რამოდენიმე მსხვილმა დაწესებულებამ (რომელიც 2010 წლის მე–2 კვარტალში ბიზნეს სტატისტიკის შესწავლის ობიექტს წარმოადგენდა), შეიცვალა ორგანიზაციულ–სამართლებრივი ფორმა და შეერწყა ისეთი სამართლებრივი ფორმის დაწესებულებას, რომელიც ბიზნეს სექტორის კვარტალური გამოკვლევის ობიექტს აღარ წარმოადგენს[[1]](#footnote-2). აღნიშნული ფაქტის შედეგად განხორციელდა დასაქმებულთა გარკვეული ნაწილის გადაყვანა სხვა ორგანიზაციულ–სამართლებრივ ფორმაში.

საწარმოთა დეკლარირებული მონაცემებისა და მათგან წარმოდგენილი ინფორმაციის საფუძველზე, ჯანმრთელობის დაცვისა და სოციალური დახმარების დარგში დასაქმებულთა რაოდენობის შემცირების ერთ–ერთ მნიშვნელოვან მიზეზად გვევლინება რამოდენიმე მსხვილ დაწესებულებაში განხორციელებული რეორგანიზაცია. გარდა ამისა გასათ­ვალისწინებელია ის ფაქტიც, რომ საწარმოთა გარკვეულმა ნაწილმა დროებით შეაჩერა ფუნქციონირება სხვადასხვა მიზეზების გამო.

**მშენებლობის დარგის** ძირითადი მაჩვენებლების შემცირება გასული წლის მე–2 კვარტალთან შედარებით აიხსნება შემდეგი ძირითადი მიზეზებით: საწარმოთა გარკვეულმა ნაწილმა 2011 წლის მე–2 კვარტალში დროებით შეაჩერა ფუნქციონირება სხვადასხვა მიზეზების გამო (ფინანსური პრობლემები, შეკვეთების არქონა), საწარმოთა გარკვეულმა ნაწილმა 2010 წლის მე–2 კვარტალში გაცილებით დიდი მოცულობის სამშენებლო სამუშაოები შეასრულა, ვიდრე 2011 წლის მე–2 კვარტალში, რამაც გამოიწვია მათი შემოსავლების და აქედან გამომდინარე – დასაქმებულთა რაოდენობის შემცირება.

**ტრანსპორტის დარგის** საწარმოთაგან მოპოვებული ინფორმაციის საფუძველზე, ტრანსპორტის დარგში დასაქმებულთა რაოდენობის შემცირება უკავშირდება რამოდენიმე მსხვილ საწარმოში განხორციელებულ რეორგანიზაციასა და სტრუქტურულ ცვლილებებს. გარდა ამისა, აღნიშნულ დარგში დასაქმებულთა რაოდენობის შემცირების ერთ–ერთ მიზეზად, ზოგიერთ მსხვილ საწარმოში შემოსავლების შემცირება სახელდება.

**კომუნალური, სოციალური და პერსონალური მომსახურების გაწევის დარგში** დასაქმებულთა რაოდენობის შემცირების ძირითად მიზეზად, ცალკეული მსხვილი საწარმოს პროდუქციაზე მოთხოვნისა და მათი შემოსავლების შემცირება გვევლინება.

1. ბიზნეს სექტორის კვარტალური გამოკვლევის ობიექტებს წარმოადგენენ შემდეგი ორგანიზაციულ–სამართლებრივი ფორმის დაწესებულებები: შეზღუდული პასუხისმგებლობის საზოგადოება, სოლიდარული პასუხისმგებლობის საზოგადოება, სააქციო საზოგადოება, კომანდიტური საზოგადოება, კოოპირატივი, ინდ. მეწარმე. [↑](#footnote-ref-2)